
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα για την άρση της ασυλίας του Daniel Obajtek, που ελήφθη με επιστολή με ημερομηνία 21 Ιουλίου 2025, του γενικού εισαγγελέα της Δημοκρατίας της Πολωνίας, με την οποία διαβιβάστηκε αίτημα της περιφερειακής εισαγγελίας Βαρσοβίας σε συνάρτηση με την εκκρεμούσα ποινική διαδικασία εις βάρος του Daniel Obajtek, και το οποίο ανακοινώθηκε στην Ολομέλεια στις 8 Σεπτεμβρίου 2025,
–	αφού άκουσε τον Daniel Obajtek, στις 12 Φεβρουαρίου 2026, σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019[footnoteRef:2], [2:  	Απόφαση του Δικαστηρίου της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Γενικού Δικαστηρίου της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου της 6ης Σεπτεμβρίου 2011, Patriciello, C-163/10, ECLI: EU:C:2011:543· απόφαση του Γενικού Δικαστηρίου της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.] 

–	έχοντας υπόψη το άρθρο 105 παράγραφοι 2 και 5 του Συντάγματος της Δημοκρατίας της Πολωνίας,
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0115/2026),
A.	λαμβάνοντας υπόψη ότι, με επιστολή με ημερομηνία 21 Ιουλίου 2025, ο γενικός εισαγγελέας της Δημοκρατίας της Πολωνίας διαβίβασε αίτημα από την περιφερειακή εισαγγελία της Βαρσοβίας για την άρση της ασυλίας του Daniel Obajtek, βουλευτή του Ευρωπαϊκού Κοινοβουλίου που εξελέγη στην Πολωνία, σε συνάρτηση με φερόμενο ως διαπραχθέν αδίκημα σύμφωνα με το άρθρο 233 παράγραφος 1 του πολωνικού ποινικού κώδικα καθώς και το άρθρο 49 αυτού, σε συνδυασμό με το άρθρο 3 του νόμου για τον Τύπο της 26ης Ιανουαρίου 1984·
B.	λαμβάνοντας υπόψη ότι, σύμφωνα με το αίτημα για την άρση της ασυλίας, στις 15 Μαΐου 2024 η περιφερειακή εισαγγελία της Βαρσοβίας κίνησε έρευνα για φερόμενη ως διαπραχθείσα ψευδορκία · λαμβάνοντας υπόψη ότι, σύμφωνα με το αίτημα αυτό, η εν λόγω ψευδορκία φέρεται ότι διαπράχθηκε στις 11 Μαΐου 2023 από δύο πρόσωπα, μεταξύ των οποίων ο Daniel Obajtek υπό την ιδιότητά του ως μάρτυρα και έχοντας ενημερωθεί για την ποινική ευθύνη που υπέχει σε περίπτωση ψευδορκίας, στο πλαίσιο διαδικασίας ενώπιον του περιφερειακού δικαστηρίου Βαρσοβίας-Śródmieście στη Βαρσοβία σχετικά με την αστική αγωγή που άσκησε ο ενάγων κατά του εναγομένου για αδίκημα του άρθρου 212 παράγραφος 2 του πολωνικού ποινικού κώδικα, το οποίο αφορά δυσφήμιση·
Γ.	λαμβάνοντας υπόψη ότι, σύμφωνα με το αίτημα, η Polski Koncern Naftowy ORLEN Spółka Akcyjna συνήψε σύμβαση για τη διανομή του εβδομαδιαίου περιοδικού «NIE», το οποίο κυκλοφορεί από την εταιρεία περιορισμένης ευθύνης URMA σε όλα τα σημεία πώλησης στα πρατήρια καυσίμων ORLEN· λαμβάνοντας υπόψη ότι στις 10 Μαρτίου 2023 διανεμήθηκε το εβδομαδιαίο τεύχος αριθ. 10 του εν λόγω περιοδικού· λαμβάνοντας υπόψη ότι στις 14 Μαρτίου 2023, στη Βαρσοβία, υπό την ιδιότητά του ως προέδρου του διοικητικού συμβουλίου της Polski Koncern Naftowy ORLEN Spółka Akcyjna, ο Daniel Obajtek φέρεται να ζήτησε – επειδή το εν λόγω τεύχος του εβδομαδιαίου περιοδικού έδειχνε στο εξώφυλλο τον Πάπα Ιωάννη Παύλο Β΄ να κρατά σταυρό με μια γυμνή κούκλα στη θέση του Ιησού, και επειδή το περιεχόμενο του περιοδικού εξέφραζε αρνητική άποψη για τα μέτρα που έλαβε ο Πάπας Ιωάννης Παύλος Β΄ σχετικά με το ζήτημα της σεξουαλικής εκμετάλλευσης ανηλίκων από κληρικούς – να αφαιρεθεί επειγόντως το τεύχος 10/2023 του περιοδικού «NIE» από τα ράφια όλων των σημείων πώλησης που ανήκουν στην Polski Koncern Naftowy ORLEN Spółka Akcyjna και να μην διατίθεται πλέον προς πώληση, περιορίζοντας έτσι την αγορά του περιοδικού που η Polski Koncern Naftowy ORLEN Spółka Akcyjna είχε δεσμευθεί να διανείμει, γεγονός που συνιστά παράβαση που εμπίπτει στο πεδίο εφαρμογής του άρθρου 49 σε συνδυασμό με το άρθρο 3 του νόμου για τον Τύπο της 26ης Ιανουαρίου 1984·
Δ.	λαμβάνοντας υπόψη ότι ο Daniel Obajtek εξελέγη στο Ευρωπαϊκό Κοινοβούλιο στις ευρωπαϊκές εκλογές του Ιουνίου του 2024 και ως εκ τούτου δεν ήταν βουλευτής του Ευρωπαϊκού Κοινοβουλίου κατά τον χρόνο τέλεσης των φερομένων ως διαπραχθέντων αδικημάτων ούτε κατά τον χρόνο έναρξης της ποινικής έρευνας για τα φερόμενα ως διαπραχθέντα αδικήματα·
Ε.	λαμβάνοντας υπόψη ότι τα φερόμενα ως διαπραχθέντα αδικήματα και το συνακόλουθο αίτημα για την άρση της ασυλίας του Daniel Obajtek δεν συνδέονται με γνώμη εκφρασθείσα ή ψήφο δοθείσα κατά την άσκηση των καθηκόντων του κατά την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
ΣΤ.	λαμβάνοντας υπόψη ότι το άρθρο 9 πρώτο εδάφιο στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι κατά τη διάρκεια των συνόδων του Ευρωπαϊκού Κοινοβουλίου οι βουλευτές του απολαύουν, εντός της επικρατείας των κρατών μελών τους, των ασυλιών που αναγνωρίζονται στα μέλη του κοινοβουλίου του κράτους μέλους τους·
Ζ.	λαμβάνοντας υπόψη ότι, σύμφωνα με το άρθρο 105 παράγραφοι 2 και 5 του Συντάγματος της Δημοκρατίας της Πολωνίας, από την ημερομηνία ανακοίνωσης των αποτελεσμάτων των εκλογών έως την ημερομηνία λήξης της θητείας τους, οι βουλευτές δεν διώκονται ποινικά, δεν κρατούνται ούτε συλλαμβάνονται χωρίς άδεια της πολωνικής Δίαιτας, εκτός από τις περιπτώσεις αυτοφώρου εγκλήματος και εφόσον η κράτησή τους είναι αναγκαία για να διασφαλιστεί η ομαλή διεξαγωγή της διαδικασίας·
Η.	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η βουλευτική ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
Θ.	λαμβάνοντας υπόψη ότι σκοπός της ασυλίας που προβλέπεται στο Πρωτόκολλο αριθ. 7 περί των προνομίων και ασυλιών της Ευρωπαϊκής Ένωσης είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες, οι οποίες είναι άρρηκτα συνδεδεμένες με τα καθήκοντα αυτά·
Ι.	λαμβάνοντας υπόψη ότι, στην παρούσα υπόθεση, το Κοινοβούλιο δεν διαπίστωσε την ύπαρξη ενδείξεων περί fumus persecutionis, δηλαδή ότι δεν προκύπτει ότι η εν λόγω δίωξη ασκείται με σκοπό να πληγεί  η πολιτική δραστηριότητα του Daniel Obajtek ως βουλευτή του Ευρωπαϊκού Κοινοβουλίου και, συνεπώς, να θιγεί η ανεξαρτησία του Κοινοβουλίου·
ΙΑ.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται ως κατηγορούμενος[footnoteRef:3]· [3:  	Απόφαση του Γενικού Δικαστηρίου, της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.] 

1.	αποφασίζει να άρει την ασυλία του Daniel Obajtek·
2. 	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Δημοκρατίας της Πολωνίας και στον Daniel Obajtek. 

